joelniklaus/EU_Wikipedias huggingface dataset:
Κέιτι Κάσιντι

Η Κέιτι Κάσιντι (Katherine Evelyn Anita Cassidy, 25 Νοεμβρίου 1986) είναι Αμερικανίδα ηθοποιός και fashion blogger.

Έγινε γνωστή με το ρόλο της ως Ruby στην τηλεοπτική σειρά Supernatural απο το τηλεοπτικό δίκτυο CW κι αργότερα ως Laurel Lance/Black Canary στην τηλεοπτική σειρά Arrow του ίδιου καναλιού.

Βιογραφία 
Η Κάσιντι γεννήθηκε και μεγάλωσε στο Λος Άντζελες της Καλιφόρνια. Είναι κόρη του γνωστού τραγουδιστή και ηθοποιού Ντέιβιντ Κάσιντι και του μοντέλου Σέρι Ουίλιαμς. Έχει έναν μικρότερο αδελφό τον Μπο, γεννημένο το 1991, απο τον τρίτο γάμο του πατέρα της και δυο αδελφές την Τζένα και την Τζέιμι απο την πλευρά της μητέρας της.

Στην εφηβεία ήταν τσιρλίντερ στην ομάδα California Flyers.

Καριέρα 
Η πρώτη της τηλεοπτική εμφάνιση ήταν το 2003 σε ένα επεισόδιο της σειράς the Division στο κανάλι Lifetime κι έπειτα συνέχισε να κάνει γκεστ εμφανίσεις σε διάφορες τηλεοπτικές σειρές. Το 2005 έπαιξε σε 4 επεισόδια της σειράς 7th heaven του καναλιού The WB.

Έκανε τo κινηματογραφικό της ντεπούτο το 2006, στην ταινία When A Stranger Calls κι ακολούθησαν κι άλλοι μικροί ρόλοι σε αρκετές ταινίες. Αργότερα την ίδια χρονιά πήρε τον πρωταγωνιστικό ρόλο στην ταινία θρίλερ Black Christmas.

To 2007 εμφανίστηκε σε 6 επεισόδια της τρίτης σεζόν της σειράς Supernatural στο ρόλο της δαίμονας Ruby. Το 2008 ο χαρακτήρας της επέστρεψε στην τέταρτη σεζόν της σειράς, αλλά την αντικατέστησε η ηθοποιός Genevieve Padalecki.

Τα επόμενα χρόνια έπαιξε σε αρκετές σειρές του CW και το 2012 πρωταγωνίστησε στη σειρά Arrow ως Laurel Lance, μαζί με τον Στίβεν Αμελ. Η Κάσιντι έφυγε απο τη σειρά στο 18ο επεισόδιο της τέταρτης σεζόν, αφού ο χαρακτήρας της σκοτώθηκε, αλλά αργότερα επέστρεψε στην έκτη σεζόν της σειράς στο ρόλο της Black Siren η οποία αναφέρεται ως σωσίας της Laurel Lance.

Το 2016 υπέγραψε συμβόλαιο με τη Warner Bros για να συμμετέχει σε όλες τις τηλεοπτικές σειρές των κόμικ της DC συμπεριλαμβανομένου του Arrow, του flash και του Legends of Tomorrow.

Το 2017 η Κάσιντι πρωταγωνίστησε στο βιντεοπαιχνίδι για το PS4, Hidden Agenda.

Το 2013 μαζι με τη φίλη της Lynsey Eaton δημιούργησαν το online blog μοδας Tomboykc.

Προσωπική Ζωή 
Η Κάσιντι είναι μέλος των φιλανθρωπικών οργανώσεων H.E.L.P Malawi η οποία αφορά την εκπαίδευση των παιδιών σε όλο τον κόσμο και του ιδρύματος Cybersmile που στοχεύει στην καταπολέμηση του διαδικτυακού bullying.

Είναι κολλητή φίλη με τους συμπρωταγωνιστές της στη σειρά Arrow, Έμιλι Μπετ Ρικάρντς, Κέιτι Λοτζ και Κόλτον Χέινς

Το 2005 διατηρούσε σχέση με τον ηθοποιό Jesse McCartney.

Το Δεκέμβριο του 2018 παντρεύτηκε τον Matthew Rodgers, αλλά χώρισαν τον Ιανουάριο του 2020 μετά από 13 μήνες γάμου.

Φιλμογραφία

Εξωτερικοί σύνδεσμοι 
 IMDB
 Facebook
 Twitter
 Instagram
 TomboyKC (Katie's fashion blog)

Αμερικανίδες ηθοποιοί κινηματογράφου
Αμερικανίδες ηθοποιοί τηλεόρασης
Αμερικανίδες ηθοποιοί φωνής
Νεβέζις

Ο Νεβέζις (Λιθουανικά: Nevėžis) είναι ο έκτος μεγαλύτερος σε μήκος ποταμός στη Λιθουανία και ένας από τους κύριους παραποτάμους του Νέμουνα, έχει μήκος 209 χλμ. και ρέει μόνο στα γεωγραφικά όρια της Λιθουανίας. Είναι ο δεύτερος μακρύτερος ποταμός της Λιθουανίας, μετά τον Σβεντόγη, που ρέει αποκλειστικά εντός των συνόρων του. Οι πηγές του βρίσκονται στον δήμο Ανυξιάι και ο ποταμός πρώτα ρέει προς βορειοδυτική κατεύθυνση, αλλά στη συνέχεια στην Πανεβεζίς γυρνάει προς τα νοτιοδυτικά και περνάει την Κεντάινιαϊ, ρέει στο Νέμουνα, δυτικά του Κάουνας κοντά στο Ραουντοντβάρις.

Ποταμοί της Λιθουανίας
Κατάλογος των αστικών συναθροίσεων της Ινδίας με πληθυσμό άνω του 1 εκατομμυρίου κατοίκων

Η Ινδία είναι μια χώρα στη Νότια Ασία. Είναι η έβδομη μεγαλύτερη χώρα ανά γεωγραφική έκταση, και η δεύτερη πιο πυκνοκατοικημένη χώρα με πάνω από 1,2 δισεκατομμύρια ανθρώπους. Η Ινδία αποτελείται από είκοσι εννέα πολιτείες και επτά ενωσιακές επικράτειες. Είναι το σπίτι του 17,5% του παγκόσμιου πληθυσμού.

Η πρώτη απογραφή πληθυσμού στη Βρετανική Ινδία πραγματοποιήθηκε το 1872. Από το 1951, πραγματοποιείται απογραφή κάθε 10 χρόνια. Η απογραφή στην Ινδία διεξάγεται από το Γραφείο του Γενικού Ληξιαρχείου και του Επιτρόπου Απογραφής στο Υπουργείο Εσωτερικών και αποτελεί ένα από τα μεγαλύτερα διοικητικά καθήκοντα που έχει αναλάβει μια ομοσπονδιακή κυβέρνηση.

Τα τελευταία στοιχεία για τον πληθυσμό βασίζονται σε στοιχεία της Ινδικής απογραφής του 2011. Η Ινδία έχει 641.000 κατοικημένα χωριά και 72,2% του συνολικού πληθυσμού κατοικεί σε αυτές τις αγροτικές περιοχές. Από αυτά τα 145.000 χωριά έχουν πληθυσμό 500-999 ατόμων. 130.000 χωριά έχουν πληθυσμό 1000 με 1999 ατόμων και 128.000 χωριά έχουν μέγεθος πληθυσμού 200-499 ατόμων. Υπάρχουν 3.961 χωριά που έχουν πληθυσμό 10.000 ατόμων ή περισσότερα. Ο αστικός πληθυσμός της Ινδίας που αποτελεί το 27,8% του πληθυσμού της χώρας ζει σε περισσότερες από 5.100 πόλεις και πάνω από 380 αστικές συναθροίσεις. Στη δεκαετία του 1991-2001, η μετανάστευση στις μεγάλες πόλεις προκάλεσε ταχεία αύξηση του αστικού πληθυσμού. Ο αριθμός των Ινδών που ζουν σε αστικές περιοχές αυξήθηκε κατά 31.2% μεταξύ του 1991 και του 2001. Ωστόσο το 2001 πάνω από το 70% του πληθυσμού ζούσε στις αγροτικές περιοχές. Σύμφωνα με την απογραφή του 2011, στην Ινδία υπήρχαν 27 πόλεις με πληθυσμό άνω του 1 εκατομμυρίου, με τη Βομβάη, το Δελχί και την Καλκούτα να έχουν πληθυσμούς άνω των 10 εκατομμυρίων.

Υπάρχουν 53 αστικές συναθροίσεις στην Ινδία με πληθυσμό 1 εκατομμυρίου κατοίκων ή περισσότερο το 2011 έναντι 35 το 2001. Περίπου το 43% του αστικού πληθυσμού της Ινδίας ζει σε αυτές τις πόλεις. Η Κεράλα έχει προσθέσει έξι νέες αστικές συναθροίσεις άνω του 1 εκατομμυρίου κατοίκων εκτός από το Κότσι, την μόνη τέτοια περιοχή το 2001.

Φωτογραφίες

Κατάλογος
Οι πόλεις με έντονα είναι οι πρωτεύουσες της αντίστοιχης πολιτείας / ενωσιακής επικράτειάς τους.

Δείτε επίσης
 Κατάλογος πόλεων της Ινδίας ανά πληθυσμό
 Κατάλογος των πολυπληθέστερων μητροπολιτικών περιοχών της Ινδίας
 Κατάλογος των πολιτειών και ενωσιακών επικρατειών της Ινδίας ανά πληθυσμό
 Δημογραφία της Ινδίας

Σημειώσεις

Παραπομπές

Περαιτέρω ανάγνωση

Εξωτερικοί σύνδεσμοι
 Γραφείο του Γενικού Ληξιαρχείου και του Επιτρόπου Απογραφής της Ινδίας

Πόλεις της Ινδίας
Ντρεστ Α΄ των Πίκτων

Ο Ντρεστ ή Ντρουστ, γιος του Ερπ, ήταν θρυλικός βασιλιάς των Πικτών από το 412 έως το 452.

Το Χρονικό των Πικτών λέει ότι ο Ντρεστ βασίλεψε για 100 χρόνια και θριάμβευσε σε 100 μάχες. Αντιμέτωπος με την καταπίεση από τους Άγγλους, τους Βρετανούς και τους Σκωτσέζους, εγκατέστησε τον έλεγχο σε μεγάλο μέρος της Βόρειας Βρετανίας μετά τη αναστάτωση μετά την αποχώρηση των Ρωμαίων. Αναφέρει επίσης ότι ο Άγιος Πατρίκιος πήγε στην Ιρλανδία κατά το δέκατο ένατο έτος της βασιλείας του, που θα τον τοποθετούσε στα μέσα του 5ου αιώνα. Το Χρονικό ισχυρίζεται ότι εξόρισε τον αδερφό του Νέκταν στην Ιρλανδία. Ο Ιωάννης του Φόρντουν ισχυρίζεται ότι ο Ντρεστ βασίλεψε για 45 χρόνια στην εποχή του Παλλαδίου και όχι στην εποχή του Πατρίκιου και συνδυάζεται με τον αδερφό του Νέκταν.

Ο βασιλιάς καταγράφει ότι τον διαδέχθηκε ένας Ταλόρκ γιος του Ανιέλ.

Παραπομπές

Αναφορές

Anderson, Alan Orr, Early Sources of Scottish History A.D 500–1286, volume 1. Reprinted with corrections. Paul Watkins, Stamford, 1990. 
John of Fordun, Chronicle of the Scottish Nation, ed. William Forbes Skene, tr. Felix J.H. Skene, 2 vols. Reprinted, Llanerch Press, Lampeter, 1993. 

Βασιλείς των Πικτών
Νικόλαος Μπόμπολας

Ο Νικόλαος Μπόμπολας (1901 - ;) ήταν Έλληνας ιατρός και πολιτικός.

Βιογραφικά στοιχεία 

Ήταν γιος του Διονυσίου Μπόμπολα και είχε σπουδάσει ιατρική στο Πανεπιστήμιο Αθηνών. Υπήρξε πνευμονολόγος - φυματιολόγος καθώς και ιδρυτής τριών σανατορίων στην Βυτινα, το οποίο πούλησε το 1934, στον Διόνυσο και στην Πεντέλη. Την δεκαετία του 1950 κατηγορήθηκε από τον τύπο της εποχής ότι λόγω της βουλευτικής του ιδιότητας είχε δανειοδοτηθεί με σκανδαλωδώς ευνοϊκούς όρους για την εποχή του. Επιπλέον υπήρξε ένας εκ των θεράποντων ιατρών του Αλέξανδρου Παπάγου, για την στάση του όμως κατά  τη διάρκεια της ασθενειας του τελευταίου κατηγορήθηκε  τοσο από  τον Παναγιώτη Κανελλόπουλο που ισχυρίστηκε ότι απέφευγε να κατατοπίσει τον Παπάγο περί της πραγματικής κατάστασής της του, όσο και από την εφημερίδα ”Ελευθερία” που έκανε λόγο για λανθασμένη διάγνωση. Για τα γεγονότα αυτά εξέδωσε, το 1956, βιβλίο υπό τον τίτλο ‘’Η ασθένεια του Αλέξανδρου Παπάγου και τα αίτιά της’’.

Εξελέγη για πρώτη φορά βουλευτής Πυλίας στις εκλογές του 1954 με την υποστήριξη του Ελληνικού Συναγερμού και επανεξελέγη βουλευτής Μεσσηνίας στις εκλογές του 1964 με την υποστήριξη της Ένωσης Κέντρου.

Παραπομπές 

Βουλευτές Μεσσηνίας
Βουλευτές Πυλίας
 Βουλευτές εκλεγμένοι με τον Ελληνικό Συναγερμό
Βουλευτές εκλεγμένοι με την Ένωση Κέντρου
Έλληνες ιατροί του 20ου αιώνα
Ηρακλής Σακκαλής

Ο Ηρακλής Σακκαλής (1912-1996) ήταν Έλληνας πολιτικός.

Βιογραφικά στοιχεία 

Ήταν γιος του Γεωργίου Σακκαλή και ήταν τραπεζικός στο επάγγελμα.

Εξελέγη βουλευτής Πειραιώς με τον Ελληνικό Συναγερμό στις επαναληπτικές εκλογές του Μαρτίου 1953  αλλά ανεξαρτητοποιήθηκε αμέσως μετά την κίνηση του βασιλιά να 
δώσει εντολή  σχηματισμού  κυβέρνησης στον Κωνσταντίνο Καραμανλή.  Επανεξελέγη βουλευτής Πειραιώς και Νήσων με το Κόμμα Φιλελευθέρων στις 16 Μαΐου 1961 στη θέση του αποβιώσαντος Ιωάννη Ορφανού καθώς και στις εκλογές του 1963 και του 1964 με την υποστήριξη της Ένωσης Κέντρου.
Πέθανε τον Ιούλιο του 1996 και η κηδεία του έγινε σε στενό οικογενειακό κύκλο.

Παραπομπές 

Βουλευτές Πειραιώς και Νήσων
Βουλευτές Πειραιά
Βουλευτές εκλεγμένοι με τον Ελληνικό Συναγερμό
Βουλευτές εκλεγμένοι με την Ένωση Κέντρου
Βουλευτές εκλεγμένοι με το κόμμα των Φιλελευθέρων
Παύλος Τσακιρίδης

Ο Παυλος Τσακιρίδης (1913 - 2000) ήταν Έλληνας νομικός,δημοσιογράφος και πολιτικός. Καταγόταν από ποντιακή οικογένεια, αποφοίτησε από τη Νομική Σχολή του Πανεπιστημίου Αθηνών και διετέλεσε βουλευτής Κοζάνης για μια εικοσαετία.

Βιογραφικά στοιχεία 

Ήταν γιος του Χαράλαμπου Τσακιρίδη.

Εξελέγη για πρώτη φορά βουλευτής Κοζάνης στις εκλογές του 1954 με την υποστήριξη του Ελληνικού Συναγερμού . Μετά την αποχώρηση του Σπυρίδωνα Μαρκεζίνη από τον Ε.Σ. προσχώρησε στο Κόμμα των Προοδευτικών, από το οποίο αποχώρησε δηλώνοντας ότι διαφωνούσε με την διαφαινόμενη προσέγγιση με την ΕΔΑ και προσχωρώντας παράλληλα στην νεοϊδρυθείσα ΕΡΕ. Επανεξελέγη βουλευτής Κοζάνης με την ΕΡΕ στις εκλογές του 1956, 1958, 1961, 1963 και 1964. Στις εκλογές του 1974 εξελέγη βουλευτής Κοζάνης με την Νέα Δημοκρατία.

Παραπομπές 

Βουλευτές Κοζάνης

Βουλευτές εκλεγμένοι με τον Ελληνικό Συναγερμό
Βουλευτές εκλεγμένοι με τη Νέα Δημοκρατία
Βουλευτές εκλεγμένοι με την ΕΡΕ
Ιωάννης Παπακυριακόπουλος

Ο Ιωάννης Παπακυριακόπουλος (1901 - ;) ήταν Έλληνας δικηγόρος και πανεπιστημιακός.

Βιογραφικά στοιχεία 

Γεννήθηκε στα Λεχαινά και σπούδασε νομικά στο Πανεπιστήμιο Αθηνών και στη Χαϊδελβέργη. Υπήρξε υφηγητής του ποινικού δικαίου στο Πανεπιστήμιο Αθηνών.

Στις 6 Ιανουαρίου 1950 διορίστηκε Υπουργός Εθνικής Οικονομίας, Εφοδιασμού και Διανομών στην υπηρεσιακή κυβέρνηση Θεοτόκη, θέση στην οποία παρέμεινε μέχρι τις 23 Μαρτίου.

Πηγές 

Έλληνες δικηγόροι
Έλληνες υπουργοί Εθνικής Οικονομίας, Εφοδιασμού και Διανομών
Νεοχώρι Σερρών

Με την ονομασία Νεοχώρι Σερρών μπορεί να αναφέρονται:

 Το Νεοχώρι Εμμανουήλ Παππά Σερρών, οικισμός του νομού Σερρών που υπάγεται στον Δήμο Εμμανουήλ Παππά
 Το Νεοχώρι Σιντικής Σερρών, οικισμός του νομού Σερρών που υπάγεται στον Δήμο Σιντικής.

Και ο κατηργημένος οικισμός Νεοχώρι Σερρών.

Παραπομπές
Νεοπτόλεμος Δήμου

Ο Νεοπτόλεμος Δήμου (1917-2007) ήταν Έλληνας γιατρός.

Βιογραφικά στοιχεία 
Γεννήθηκε στα Κανάλια Καρδίτσας. Ήταν το μοναδικό παιδί του Γεωργίου Κ. Δήμου (1885-1981), ιατρού δερματολόγου-αφροδισιολόγου και της Αθηνάς Κ. Ζούμπου (1890-1923). Μόλις 6 ετών, ακολούθησε τους γονείς του, οι οποίοι μετοίκησαν στο Βόλο, όπου φοίτησε στο Δημοτικό σχολείο και στο Γυμνάσιο. Συνέχισε τις σπουδές του στο Πρακτικό Λύκειο Βόλου, το οποίο αποτελούσε την εποχή εκείνη ένα προνομιούχο σχολείο, όπου φοιτούσαν κατόπιν αυστηρών εξετάσεων, μόνο εκείνοι οι μαθητές που είχαν άριστη επίδοση στα μαθήματα φυσικής, χημείας και μαθηματικών.

Το έτος 1934 έδωσε εξετάσεις και πέτυχε στην Ιατρική Σχολή του Πανεπιστημίου Αθηνών, Με το πέρας των σπουδών του, κηρύχτηκε και ο Ελληνοϊταλικός Πόλεμος του 1940. Αμέσως επιστρατεύτηκε και υπηρέτησε ως οπλίτης - ιατρός στο παθολογικό τμήμα του τότε Στρατιωτικού Νοσοκομείου Βόλου, το οποίο στεγαζόταν στο επιστρατευμένο κτίριο της Εμπορικής Σχολής. Κατά την Κατοχή και αμέσως μετά από αυτή, άσκησε το επάγγελμα του ιατρού στο Βόλο. Το 1946 επιστρατεύτηκε ξανά και υπηρέτησε μέχρι το 1950 ως ανθυπίατρος στο 508 τάγμα πεζικού. Στη συνέχεια, ο θείος του Ιωάννης Κ. Δήμου (1898-1982), τυπογράφος-βιβλιοδέτης, τον βοήθησε οικονομικά και μετεκπαιδεύτηκε στη Ζυρίχη και την Χαϊδελβέργη, όπου έλαβε και το διδακτορικό του δίπλωμα.

Επιστρέφοντας στο Βόλο το 1953, διέπρεψε ως ειδικός καρδιολόγος. Πολλοί Καναλιώτες του Βόλου, αλλά και του χωριού, εύρισκαν στο ιατρείο του, όχι μόνο το δικό τους γιατρό, αλλά και τον συμπατριώτη τους, ο οποίος τους περιποιούνταν με το παραπάνω, πολλές φορές χωρίς να αμείβεται, και φρόντιζε πάντα να στέλνει τα δέοντα ονομαστικά σε πολλούς χωριανούς. Το 1960 νυμφεύτηκε την Ευφροσύνη Κ. Δημοπούλου από τη Λάρισα. Δεν απέκτησαν παιδιά και αποτελούσε ένα από τα ιδρυτικά και ένθερμα μέλη του Συλλόγου Καναλιωτών του Βόλου.

Ο Νεοπτόλεμος Γ. Δήμου δεν έζησε πολύ στα Κανάλια Καρδίτσας, απ' όπου έφυγε στα παιδικά του χρόνια. Ωστόσο, διατηρούσε έντονες παιδικές αναμνήσεις και επισκεπτόταν με κάθε ευκαιρία το χωριό, κυρίως για να κυνηγήσει, διότι ήταν δεινός κυνηγός. Σε ώριμη ηλικία πλέον, εξέφραζε τη λύπη του όταν μάθαινε ότι σιγά-σιγά το χωριό του φθίνει και μαραζώνει κυρίως από έλλειψη κατοίκων. Συμπαθούσε πολύ τους νέους, ιδιαίτερα εκείνους που ήθελαν να σπουδάσουν, αλλά δεν διέθεταν τους αναγκαίους οικονομικούς πόρους. Επειδή δεν είχε κληρονόμους, διέθεσε όλη την περιουσία του στη στήριξη των σπουδών των νέων με καταγωγή από το χωριό του. Μέσω της διαθήκης του, κάθε χρόνο εξακολουθούν να ενισχύονται οικονομικά οι αριστούχοι νεοεισαγόμενοι σε ελληνικά Α.Ε.Ι. με γονείς καταγόμενους από τα Κανάλια Καρδίτσας.

Παραπομπές

Έλληνες καρδιολόγοι
Δυτικό Ρέθυμνο

Δυτικό Ρέθυμνο έχει επικρατήσει προφορικά να λέγεται το δυτικό κομμάτι του Νομού Ρεθύμνης που περιελάμβανε τη Δυτική πρώην Επαρχία Αγίου Βασιλείου (νυν Δήμος Φοίνικα και πλέον σήμερα Δήμος Αγίου Βασιλείου) και τη Δυτική πρώην Επαρχία Ρεθύμνου (νυν Δήμος Λαππαίων και πλέον σήμερα Δήμος Ρεθύμνου).

Το Δυτικό Ρέθυμνο θεωρητικά ξεκινάει νοτιοδυτικά απο το χωριό Κοξαρέ μέχρι το Πλακιά και απο εκεί στο Ανω Ροδάκινο και πίσω στον Νεύς Αγίο Βασίλειο (πρώην Δήμος Φοίνικα) και απο βορειοδυτικά απο το χωριό Επισκοπή μέχρι τα Μυριοκέφαλα και απο εκεί στις Αλώνες και πίσω στην Αργυρούπολη (πρώην Δήμος Λαππαίων).

Τα χωριά αυτά είναι σαφώς επηρεασμένα απο τις Σφακιανές και Αποκορωνιώτικες παραδόσεις καθώς συνορεύουν οι πρώην Δήμοι και Επαρχίες. Μερικές κοινές παραδόσεις είναι τα Ριζίτικα Τραγούδια, οι βεντέτες, τα κανίσκια, οι παραδοσιακοί γάμοι αλλά και η γενικότερη νοοτροπία που σαφώς διαφέρει με αυτή της Ανατολικής Κρήτης.
Πολλές οικογένειες απο τα χρόνια της Τουρκοκρατίας ακόμα εγκαταστάθηκαν απο τα Σφακιά και τον Αποκόρωνα στα δυτικά κομμάτια της π. Επαρχίας Αγίου Βασιλείου και π. Επαρχίας Ρεθύμνου αντίστοιχα. Υπάρχουν πολλά κοινά επίθετα που τα συναντάμε σε διαφορετικά χωριά.

Αλλο ένα κοινό χαρακτηριστικό είναι οτι όλη ευρύτερη περιοχή μοιράζεται τα Λευκά Ορη. Τα Λευκά Όρη ή Μαδάρες εκτείνονται και ανατολικότερα απο το Νομό Χανίων στα Σφακιά. Εισχωρούν στα νοτιοδυτικά του Νομού Ρεθύμνης μέχρι το χωριό Κοξαρέ στο Ορος Κουρούπα και δυτικά στα Μυριοκέφαλα και τις Αλώνες.
1968 (ταινία)

Το 1968 είναι ελληνική ταινία του 2018 σε σκηνοθεσία και σενάριο του Τάσου Μπουλμέτη. 

Αναφέρεται στη νίκη της ομάδας μπάσκετ της ΑΕΚ επί της Σλάβια Πράγας και την κατάκτηση του Κυπέλλου Κυπελλούχων Ευρώπης το 1968 στην Αθήνα.

H ταινία διανέμεται από τη Feelgood Entertainment και πρωταγωνιστούν οι: Αντώνης Καφετζόπουλος, Στέλιος Μάινας, Ερρίκος Λίτσης, Θέμης Πάνου, Βασιλική Τρουφάκου, Ιεροκλής Μιχαηλίδης, Ορφέας Αυγουστίδης, Αντώνης Αντωνίου κ.ά.

Πλοκή

Στις 4 Απριλίου 1968 η ομάδα μπάσκετ της ΑΕΚ αντιμετωπίζει στον τελικό του Κυπέλλου Κυπελλούχων Ευρώπης, ως αουτσάιντερ, τη Σλάβια Πράγας στο Παναθηναϊκό Στάδιο. Ενώ 80.000 θεατές, αριθμός που αποτελεί ρεκόρ Γκίνες για αγώνα μπάσκετ, παρακολουθούν ζωντανά τον αγώνα, όλη η Ελλάδα ζει στον παλμό του μπροστά στο ραδιόφωνο.

Παραπομπές

Εξωτερικοί σύνδεσμοι 
 1968 στο IMDb

Ταινίες του 2018
Ελληνόφωνες ταινίες
Ελληνικές ταινίες
Αθλητικές ταινίες
Ταινίες βασισμένες σε πραγματικά γεγονότα
Ταινίες γυρισμένες στην Ελλάδα
Εγώ, η Τόνια

Το Εγώ, η Τόνια (πρωτότυπος τίτλος: I, Tonya) είναι αμερικανική βιογραφική ταινία του 2017 σε σκηνοθεσία του Γκρεγκ Γκιλέσπι και σενάριο του Στίβεν Ρότζερς.

Πλοκή 
Η Τόνια Χάρντινγκ είναι αθλήτρια του καλλιτεχνικού πατινάζ, η οποία μεγάλωσε με την αυταρχική μητέρα της, ΛαΒόνα Γκόλντεν, και σταμάτησε το σχολείο για να αφιερωθεί στο άθλημα. Γνωρίζει και παντρεύεται τον Τζεφ, ο οποίος είναι βίαιος απέναντί της.

Είναι η μοναδική αθλήτρια που μπορεί να κάνει την κίνηση "triple axel", όμως περιθωριοποιείται λόγω της κοινωνικής της καταγωγής. Στους Χειμερινούς Ολυμπιακούς Αγώνες του 1992 κατατάσσεται τέταρτη και μετά γίνεται σερβιτόρα. Η προπονήτριά της την ενημερώνει ότι οι επόμενοι Ολυμπιακοί θα γίνουν το 1994, οπότε ξεκινά ξανά προπονήσεις. Παράλληλα, δέχεται ένα σημείωμα στο οποίο απειλείται η ζωή της. Τότε, ο Τζεφ αποφασίζει να στείλει αντίστοιχα σημειώματα στην αντίπαλό της, Νάνσι Κέριγκαν, όμως ο φίλος του Τζεφ, ο Σον, πληρώνει κάποιον για να τη χτυπήσει.

Μετά από αυτό, η Τόνια, ο Τζεφ και ο Σον κατηγορούνται, όμως η δίκη αναβάλλεται λόγω των Χειμερινών Ολυμπιακών Αγώνων του 1994, στους οποίους κατατάσσεται όγδοη. Στη δίκη, η Τόνια καταδικάζεται με αποβολή από την ομοσπονδία καλλιτεχνικού πατινάζ των ΗΠΑ, πρόστιμο και καταναγκαστική εργασία. Η Τόνια τότε ξεκινά μποξ. Ο Τζεφ παραδέχεται πως κατέστρεψε την καριέρα της και η Τόνια αποφασίζει να μην ξαναμιλήσει ποτέ στη μητέρα της.

Διανομή

Βραβεία/Διακρίσεις
Στα 90ά βραβεία Όσκαρ η ταινία κέρδισε στην κατηγορία Β' Γυναικείου Ρόλου (Άλισον Τζάνεϊ) και ήταν υποψήφια σε άλλες δύο: Α' Γυναικείου Ρόλου (Μάργκοτ Ρόμπι) και μοντάζ.

Στις 75ες Χρυσές Σφαίρες κέρδισε την κατηγορία του Β' Γυναικείου Ρόλου (Άλισον Τζάνεϊ) και ήταν υποψήφια στις κατηγορίες: καλύτερης ταινίας (μιούζικαλ ή κωμωδία) και Α' Γυναικείου Ρόλου σε μιούζικαλ ή κωμωδία (Μάργκοτ Ρόμπι).

Στα βραβεία BAFTA κέρδισε την κατηγορία Β' Γυναικείου Ρόλου (Άλισον Τζάνεϊ) και ήταν υποψήφια σε άλλες τέσσερις: Α' Γυναικείου Ρόλου (Μάργκοτ Ρόμπι), πρωτότυπου σεναρίου, σχεδιασμού κοστουμιών και μέικ απ.

Στα Βραβεία Satellite ήταν υποψήφια στις κατηγορίες: καλύτερης ταινίας, Α' Γυναικείου Ρόλου (Μάργκοτ Ρόμπι) και Β' Γυναικείου Ρόλου (Άλισον Τζάνεϊ). Στα Βραβεία Σωματείου Ηθοποιών κέρδισε στην κατηγορία Β' Γυναικείου Ρόλου (Άλισον Τζάνεϊ) και ήταν υποψήφια και στην κατηγορία Α' Γυναικείου Ρόλου (Μάργκοτ Ρόμπι).

Παραπομπές

Εξωτερικοί σύνδεσμοι
 Επίσημη ιστοσελίδα
 

Αμερικανικές ταινίες
Αμερικανικές βιογραφικές ταινίες
Αμερικανικές αθλητικές ταινίες
Ταινίες βασισμένες σε πραγματικά γεγονότα
Ταινίες γυρισμένες στην Τζόρτζια
Ταινίες με ηθοποιό που κέρδισε Χρυσή Σφαίρα Β΄ Γυναικείου Ρόλου
Ταινίες με ηθοποιό που κέρδισε Όσκαρ Β΄ Γυναικείου Ρόλου
Αγγλόφωνες ταινίες
Ταινίες του 2017
Ταινίες που αφορούν την ενδοοικογενειακή βία
Ταινίες τοποθετημένες στο Ντιτρόιτ
Βερόνικα Μάγια

Η Βερόνικα Μάγια (ψευδώνυμο της Βερόνικα Ρούσο) (Παρίσι 14 Ιουλίου 1977) είναι παρουσιάστρια της Rai 1 και τηλεπερσόνα.

Κόρη ενός εστιάτορα και μιας σκηνοθέτριας του θεάτρου, η Μάγια έχει κάνει δύο γάμους (2005-2010 και 2017 ως σήμερα) και έχει τρία παιδιά από τον πρώτο της γάμο. Έζησε στο Παρίσι μέχρι την ηλικία των 5 ετών ώσπου μετακόμισε στην Ρώμη.

Το ντεμπούτο της στο θέατρο το έκανε το 2002 και σε ηλικία 15 χρονών παίζοντας στην  μεταφορά της κινηματογραφικής ταινίας του Μάριο Μονιτσέλι "Οι Εντιμότατοι Φίλοι μου".

Η καριέρα της στην ιταλική τηλεόραση ξεκίνησε το 2004 παρουσιάζοντας την αθλητική εκπομπή της Rai 2 Sabato Sprint.

Εξωτερικοί σύνδεσμοι 
 Η  

Ιταλίδες τηλεπαρουσιάστριες
Ιταλίδες μοντέλα
Ιταλίδες ηθοποιοί θεάτρου
Τιμοτέ Σαλαμέ

Ο Τιμοτέ Σαλαμέ (γαλλικά: Timothée Hal Chalamet, 27 Δεκεμβρίου 1995) είναι Γαλλοαμερικανός ηθοποιός. Έλαβε υποψηφιότητα για Όσκαρ για τον πρώτο του πρωταγωνιστικό ρόλο στην ταινία Να με φωνάζεις με τ' όνομά σου (Call Me by Your Name) του 2017. Παίζει τον πρωταγωνιστικό ρόλο, του βασιλιά Ερρίκου Ε΄ της Αγγλίας, στην ταινία του 2019 Ο βασιλιάς και εξέχοντες ρόλους στα Πασχαλίτσα, Ταξιδεύοντας με τον εχθρό μου (Hostiles) και Ένα όμορφο αγόρι (Beautiful Boy). Επίσης έγινε αρκετά γνωστός από την πρόσφατη ταινία Dune (2021) όπου είχε τον πρωταγωνιστικό ρόλο του Paul Atreides.

Βιογραφία
Ο Σαλαμέ γεννήθηκε το 1995 στη Νέα Υόρκη από εβραϊκή οικογένεια και έχει γαλλική καταγωγή.

To 2012 έπαιξε σε οκτώ επεισόδια της τηλεοπτικής σειράς Homeland και προτάθηκε μαζί με όλο το καστ στα Βραβεία Σωματείου Ηθοποιών. Στη συνέχεια, εμφανίστηκε στην ταινία Interstellar.

Το 2017 έπαιξε στην ταινία Να με φωνάζεις με τ' όνομά σου και έλαβε υποψηφιότητα για Όσκαρ, Χρυσή Σφαίρα, BAFTA και SAG Α' Ανδρικού Ρόλου. Επίσης, για αυτήν την ταινία και το Πασχαλίτσα προτάθηκε μαζί με όλο το καστ στα Βραβεία Σωματείου Ηθοποιών.

Προσωπική ζωή 
Ο Σαλαμέ μένει στη Νέα Υόρκη.  Το όνειρό του ήταν να παίξει ποδόσφαιρο επαγγελματικά.  Υποστηρίζει τους Νιου Γιορκ Νικς και τη γαλλική ποδοσφαιρική ομάδα Σεντ Ετιέν.  Του αρέσει η χιπ χοπ μουσική  και τον εμπνέει ο ράπερ Kid Cudi.  Μεταξύ 2018-2020, είχε δεσμό με τη Λίλι-Ρόουζ Ντεπ.

Επιλεγμένη φιλμογραφία

Κινηματογράφος

Τηλεόραση

Παραπομπές

Αμερικανοί άνδρες ηθοποιοί κινηματογράφου
Αμερικανοί άνδρες ηθοποιοί τηλεόρασης
Αμερικανοί άνδρες ηθοποιοί θεάτρου
Αμερικανοεβραίοι
Μάντχα

Η ομανική επικράτεια της Μάντχα () ή Ουάντι Μάντχα είναι ένα ενκλάβιο του Ομάν, που περιβάλλεται από τα Ηνωμένα Αραβικά Εμιράτα (ΗΑΕ). Στο εσωτερικό του βρίσκεται η Νάχουα, ένα ενκλάβιο δεύτερης τάξης που αποτελεί μέρος των Ηνωμένων Αραβικών Εμιράτων. Η Μάντχα βρίσκεται στα μισά του δρόμου μεταξύ της χερσονήσου Μουσαντάμ και του υπόλοιπου Ομάν. Εντάσσεται στο Κυβερνείο Μουσαντάμ. 

Το εξκλάβιο βρίσκεται στον δρόμο Φουτζάιρα-Χορφακάν στο Εμιράτο Σαριά των ΗΑΕ και καταλαμβάνει έκταση 75 τ.χλμ. Υπάρχουν δύο έξοδοι στην Μάντχα στον δρόμο Φουτζάιρα-Χορφακάν. Αν και τα σύνορα ορίστηκαν το 1969, η απόφαση των κατοίκων της Μάχντα να ενσωματωθούν στην επικράτεια του Ομάν, χρονολογείται από τη δεκαετία του 1930 ή του 1940.

Η Madha είναι ως επί το πλείστον άδεια, με το ανεπτυγμένο τμήμα, που ονομάζεται "Νέα Μάντχα", να περιέχει δρόμους, σχολείο, ταχυδρομείο, χώρο Έιντ, αστυνομικό τμήμα, τράπεζα, ηλεκτρικό ρεύμα, ύδρευση και αεροδρόμιο. Υπάρχει επίσης περίπολος της Βασιλικής Αστυνομίας του Ομάν.

Ο πληθυσμός είναι λιγότερος από 3.000 κατοίκους.

Εντός της Μάντχα, υπάρχει ένα εξκλάβιο των ΗΑΕ, η Νάχουα, που αποτελεί μέρος του Εμιράτου της Σαριά.

Το 2014, ανακοινώθηκε ότι θα δημιουργηθεί ένα Μουσείο της Μάντχα, για να στεγάσει την συλλογή του τοπικού ιστορικού Μοχάμεντ μπιν Σαλέμ αλ Μαντχανί.

Παραπομπές

Εξωτερικοί σύνδεσμοι
 Πινακίδα οδοσήμανσης στην είσοδο της επικράτειας
 Η Μάντχα στο ευρετήριο πόλεων και κωμοπόλεων στο Ρας αλ-Χαϊμά των Ηνωμένων Αραβικών Εμιράτων 
 Ιστορικό παρασκήνιο στην Μάντχα και Νάχουα
 Σελίδα του Εξερευνητή του Ομάν για την Μάντχα
Πόλεις του Ομάν
Τζασίντα Άρντερν

Η Τζασίντα Κέιτ Λώρελ Αρντέρν (Jacinda Kate Laurell Ardern) (γεννήθηκε στις 26 Ιουλίου 1980) είναι Νεοζηλανδή πολιτικός και Πρωθυπουργός της Νέας Ζηλανδίας από τις 26 Οκτωβρίου του 2017.

Είναι αρχηγός του Εργατικού Κόμματος από την 1η Αυγούστου 2017 και υπήρξε Μέλος του Κοινοβουλίου για την εκλογική περιφέρεια Mount Albert από τις 8 Μαρτίου 2017. Εκλέχθηκε πρώτη φορά βουλευτής στις γενικές εκλογές του 2008. Η Αρντέρν είναι μία από τις νεότερες επικεφαλής κυβέρνησης στον κόσμο, έχοντας αναλάβει τα καθήκοντά της σε ηλικία 37 ετών.  Παράλληλα είναι η τρίτη γυναίκα πρωθυπουργός μετά τις Τζέννυ Σίπλεϋ και Έλεν Κλαρκ, και η νεότερη πρωθυπουργός στην ιστορία της Νέας Ζηλανδίας. 

Η Αρντέρν περιγράφει τον εαυτό της ως πολιτικός του δημοκρατικού κέντρου και προοδευτική Η κυβέρνηση, υπό την πρωθυπουργία της, εστιάζει στα προβλήματα που σχετίζονται με την παιδική φτώχεια και τις κοινωνικές ανισότητες. Πρόσθετα, σε πρόσφατη κρίση το Μάρτιο του 2019, κατά την πολύνεκρη τρομοκρατική επίθεση ακροδεξιού εναντίον μουσουλμάνων στο Κράισττσερτς της Ν. Ζηλανδίας, επέδειξε ψυχραιμία και ιδιαίτερη ενσυναίσθηση στο χειρισμό του όλου θέματος. 

Από τις αρχές του 2020, διακρίθηκε για τις εξαιρετικές πρωτοβουλίες που έλαβε και τα δραστικά έκτακτα μέτρα που προώθησε κατά της πανδημίας της COVID-19. Η 40χρονη πρωθυπουργός της Ν. Ζηλανδίας κατάφερε ιστορική νίκη της στις εκλογές Οκτωβρίου 2020, όπου το Εργατικό Κόμμα κέρδισε, για πρώτη φορά, την απόλυτη πλειοψηφία στο κοινοβούλιο.

Παραπομπές

Εξωτερικοί σύνδεσμοι
 

Πρωθυπουργοί της Νέας Ζηλανδίας
Ηγέτες εν ενεργεία
Νεοζηλανδοί φεμινιστές
Γυναίκες Πρωθυπουργοί
Ρίζα Αιτωλοακαρνανίας

Η Ρίζα είναι πεδινός οικισμός στην Ναυπακτία του νομού Αιτωλοακαρνανίας σε υψόμετρο 50 μέτρα.

Γεωγραφικά - Ιστορικά στοιχεία 
Η Ρίζα βρίσκεται στα ριζά του όρους Κλόκοβα (Ταφιασσός), πολύ κοντά στα βόρεια παράλια του Πατραϊκού κόλπου, δίπλα στην Ιονία Οδό και απέχει 6,5 χλμ. δυτικά του Αντιρρίου και 3 χλμ. από την Μακύνεια. Το χωριό διαθέτει όμορφη παραλία, όπου υπάρχουν οι εγκαταστάσεις της κατασκήνωσης "Τιβεριάδα" της Χριστιανικής Στέγης Πατρών. Η ευρύτερη περιοχή της Ρίζας έχει χαρακτηριστεί ως "βεβαιωμένο γεωθερμικό πεδίο χαμηλής θερμοκρασίας" με θερμοκρασία νερού 37°C  σε βάθος 255 μέτρων το οποίο ανέρχεται στην επιφάνεια και είναι πλούσιο σε υδρόθειο.

Στο χωριό δραστηριοποιείται ο πολιτιστικός σύλλογος Ριζών "Ο Αγιος Αθανάσιος", ο οποίος κάθε χρόνο διοργανώνει τη γιορτή τσιπούρας και τις εκδηλώσεις μνήμης του ολοκαυτώματος από τους Γερμανούς την περίοδο της κατοχής.

Δημογραφικά στοιχεία 
Αναφέρεται επίσημα το 1879 στο ΦΕΚ 50Α - 25/07/1879 να προσαρτάται στον τότε δήμο Ναυπάκτου. Το 1912 συστάθηκε για πρώτη φορά κοινότητα Ρίζας με έδρα την ίδια μέχρι το 1916, ενώ σύμφωνα με το σχέδιο Καποδίστριας, από το 1997 έως το 2000, ανήκε στον τότε Δήμο Αντιρρίου. Μαζί με τον Αγραπιδόκαμπο, τη Μακύνεια και τη Άγιο Πολύκαρπο συναποτελούν την Τοπική Κοινότητα Μακυνείας που ανήκει στη Δημοτική Ενότητα Αντιρρίου του Δήμου Ναυπακτίας και σύμφωνα με την απογραφή 2011 έχει πληθυσμό 160 κάτοικους.

Απογραφές πληθυσμού

Παραπομπές 

Χωριά του νομού Αιτωλοακαρνανίας
Δήμος Ναυπακτίας
Δήμος Ναυπάκτου
Άννα Φάλκι

Η Άννα Φάλκι (Πραγματικό όνομα: Anna Christina Palomaki-Falchi) (Τάμπερε, 22 Απριλίου 1972), είναι Ιταλίδα μοντέλο, ηθοποιός και παρουσιάστρια τηλεοπτικών εκπομπών φιλανδικής καταγωγής.

Βιογραφία
Η Άννα Φάλκι γεννήθηκε στο Τάμπερε της Φιλανδίας από Ιταλό πατέρα και από Φιλανδέζα μητέρα. Έχει επίσης έναν αδερφό. Στην Ιταλία μετακόμισε το 1978 μαζί με την οικογένειά της και στην ηλικία των έξι ετών.

Καριέρα 
Ξεκίνησε να εργάζεται ως μοντέλο και στον διαγωνισμό ομορφιάς Μις Ιταλία του 1989 ήρθε δεύτερη κερδίζοντας τον τίτλο Miss Cinema. Στην τηλεόραση εμφανίστηκε για πρώτη φόρα παίζοντας σε μια διαφήμιση για την Τράπεζα της Ρώμης το 1992.

Ιδιωτική ζωή 

Από το 1994 έως το 1996 συνδέθηκε με τον τηλεπαρουσιαστή Ροζάριο Φιορέλο, ενώ στα τέλη της δεκαετίας του '90 συνδέθηκε με τον οδηγό αγώνων μοτοσυκλέτας Μαξ Μπιάτζι .

Το 2005 παντρεύτηκε στο Μόντε Αρτζεντάριο με μια πολυτελή τελετή με τον Ρωμαίο επιχειρηματία και χρηματιστή Στέφανο Ρικούτσι, από τον οποίο χώρισε ένα χρόνο αργότερα   .

Από το 2008 έως το 2010 συνδέθηκε με τον επιχειρηματία της Ρομάνα, Ντένι Μοντέσι, με τον οποίο απέκτησε μια κόρη, την Αλίσα. Έχοντας πάρει διαζύγιο από τον Ρικούτσι, από το 2011 έως το 2022 συνδέθηκε ρομαντικά με τον Αντρέα Ρουτζιέρι, δημοσιογράφο της Rai και αναπληρωτή του [[Φόρτσα Ιτάλια (2013)|Φόρτσα Ιτάλια] από το 2018.

Φιλμογραφία 
Nel continente nero, του Μάρκο Ρίζι (1993)
Anni 90 - Parte II, του Ενρίκο Ολντόνι (1993)
S.P.Q.R. 2000 e 1/2 anni fa, του Κάρλο Βαντζίνα (1994)
Miracolo italiano, του Ενρίκο Ολντόνι (1994)
C'è Kim Novak al telefono, του Ρίκι Ροζέο (1994)
Dellamorte Dellamore, του Μικέλε Σοάβι (1994)
L'affaire, του Σέρτζιο Γκόμπι (1994)
Palla di neve, του Μαουρίτσιο Νιτσέτι (1995)
Celluloide, του Κάρλο Λιτζάνι (1995)
Giovani e belli, του Ντίνο Ρίζι (1996)
Paparazzi, του Νέρι Παρέντι (1998)
Body Guards - Guardie del corpo, του Νέρι Παρέντι (2000)
Gli occhi dell'amore, του Τζούλιο Μπάζε (2001)
 Operazione Rosmarino, της  Αλεσάντρα Ποπούλιν (2001)
Nessun messaggio in segreteria, του Πάολο Τζενοβέζε (2005)
Bambini, του Αλέσιο Φεντερίτσι  (2006)
L'allenatore nel pallone 2, του Σέρτζιο Μαρτίνο (2008)
Un 'estate al mare, του Κάρλο Βαντζίνα (2008)
Ce n'è per tutti, του Λουτσιάνο Μελτσιόνα (2009)
L'uomo n ero, του Σέρτζιο Ρουμπίνι (2009)
Box Office 3D - Il film dei film, regia di Ezio Greggio (2011)
I milionari, του Αλεσάντρο Ρίβα (2013)

Παραπομπές

Εξωτερικοί σύνδεσμοι  

 Η 

Ιταλίδες ηθοποιοί κινηματογράφου
Ιταλίδες τηλεπαρουσιάστριες
Ιταλίδες μοντέλα
Λουτρά Στάχτης Αιτωλοακαρνανίας

Για άλλους οικισμούς με το ίδιο όνομα δείτε: Λουτρά 

Τα Λουτρά Στάχτης ή Λουτρά Στάχτης Πόριαρη είναι ημιορεινός οικισμός που βρίσκεται στη Ναυπακτία της περιφερειακής ενότητας Αιτωλοακαρνανίας σε υψόμετρο 280 μέτρα. Έχει πληθυσμό 16 κατοίκους σύμφωνα με την απογραφή του 2011 και μαζί με τον Κάτω Κάμπο, τον Άνω Κάμπος και τη Στράνωμα συναποτελούν την Τοπική Κοινότητα Στρανώμης που ανήκει στη Δημοτική Ενότητα Πυλλήνης του Δήμου Ναυπακτίας.

Γεωγραφία - Αξιοθέατα
Τα Λουτρά Στάχτης είναι κτισμένα στην κοιλάδα του χειμάρρου Πόριαρη, απέχουν 30,5 χλμ. Β. - ΒΔ. της Ναυπάκτου και καταλαμβάνουν μια έκταση περίπου 100 στρεμμάτων. Η γύρω περιοχή είναι κατάφυτη από πλατάνια, πουρνάρια, κουτσουπιές, βελανιδιές και αποτελεί φυσικό καταφύγιο πολλών ενδημικών ειδών όπως ζαρκάδια, αγριογούρουνα και άλλα ζώα και πτηνά. Τα περιβάλλοντα βουνά και λόφοι μαζί με τα πέτρινα γεφύρια κατά μήκος του ποταμού Εύηνου και του όρους Κότσαλου είναι κατάλληλα για ορειβατικές και πεζοπορικές διαδρομές. Κοντά στον Πόριαρη υπάρχει ο ανακαινισμένος πετρόκτιστος νερόμυλος "Μύλος της Παναγίας" που λειτουργούσε μέχρι τα 1950 και είναι αφιερωμένος στην εκκλησία του χωριού.

Ονομασία - Ιστορία
Το όνομα του χωριού προέρχεται από το τεφρό χρώμα αλατούχων αποθέσεων της πηγής ιαματικών νερών που βρίσκεται στο δυτικό τμήμα της περιοχής και μοιάζουν με “στάχτη”. Η πηγή με τα ιαματικά νερά της είναι γνωστή από την αρχαιότητα και ορισμένοι την ταυτίζουν με τη μυθική πηγή της παρθένου από την Καλυδώνα, Καλλιρόης που την ερωτεύθηκε παράφορα ο ιερέας του θεού Διονύσου, Κόρεσος. Τα λουτρά λειτουργούσαν και κατά τη ρωμαϊκή περίοδο, πιθανολογείται ότι καταστράφηκαν το 218 π.Χ. από τους Μακεδόνες του Φιλίππου του Ε΄ όταν έγινε και η καταστροφή του ναού του Θέρμιου Απόλλωνα. Στην περιοχή έχουν βρεθεί μαρμάρινο ανάκλιντρο ελληνιστικής περιόδου καθώς και αετωματική στήλη με επιγραφή "ΚΡΙΝΟΛΑΟΥ" στην τοποθεσία "Μύλος Μακρυγιάννη".

Το χωριό αναγνωρίστηκε ως οικισμός το 1981 και προσαρτήθηκε στην τότε κοινότητα Στρανώματος. Σύμφωνα με το σχέδιο “Καποδίστριας”, μέχρι το 2010, ανήκε στο Τοπικό Διαμέρισμα Στρανώμης, του πρώην Δήμου Πυλλήνης του Νομού Αιτωλίας και Ακαρνανίας.

Εξωτερικοί σύνδεσμοι 
 Λουτρά Στάχτης  από τον ιστότοπο http://www.nafpaktos.gr
 Λουτροπηγή Στάχτης από τον ιστότοπο http://www.agro-tour.net

Παραπομπές

Χωριά του νομού Αιτωλοακαρνανίας
Δήμος Ναυπακτίας
Φρειδερίκος Β΄ της Σαξονίας-Γκότα-Άλτενμπουργκ

Ο Φρειδερίκος Β΄ (γερμανικά: Friedrich II, 29 Ιουλίου 1676 - 23 Μαρτίου 1732) από τον Οίκο των Βέττιν ήταν δούκας της Σαξονίας-Γκότα-Άλτενμπουργκ (1691-1732).

Βιογραφία
Ήταν ο μόνος γιος του Φρειδερίκου Α΄ δούκα της Σαξονίας-Γκότα-Άλτενμπουργκ και της Μαγδαληνής-Σίβυλλας των Βέττιν, κόρης του Αυγούστου δούκα της Σαξονίας-Βάισενφελς.

Οικογένεια
Νυμφεύτηκε το 1696 με τη Μαγδαληνή-Αυγούστα, κόρη του Καρόλου πρίγκιπα του Άνχαλτ-Τσερμπστ και είχε (επιζόντα) τέκνα:
 Φρειδερίκος Γ΄ 1699-1772, δούκας της Σαξονίας-Γκότα-Άλτενμπουργκ.
 Γουλιέλμος 1701-1771, πρίγκιπας της Σαξονίας-Γκότα-Άλτενμπουργκ.
 Ιωάννης-Αύγουστος 1704-1767, πρίγκιπας της Σαξονίας-Γκότα-Άλτενμπουργκ.
 Χριστιανός-Γουλιέλμος 1706-1748, πρίγκιπας της Σαξονίας-Γκότα-Άλτενμπουργκ.
 Λουδοβίκος-Ερνέστος 1707-1763, πρίγκιπας της Σαξονίας-Γκότα-Άλτενμπουργκ.
 Μαυρίκιος 1711-1777, πρίγκιπας της Σαξονίας-Γκότα-Άλτενμπουργκ.
 Φρειδερίκη 1715-1775, παντρεύτηκε τον Ιωάννη-Αδόλφο των Βέττιν δούκα της Σαξονίας-Βάισενφελς.
 Αυγούστα 1719-1772, παντρεύτηκε τον Φρειδερίκο των Γουέλφων-Αννοβέρου πρίγκιπα της Ουαλίας. Γιος της ήταν ο:
 Γεώργιος Γ΄ της Βρετανίας.
 Ιωάννης-Αδόλφος 1721-1799, πρίγκιπας της Σαξονίας-Γκότα-Άλτενμπουργκ.
 Σοφία 1697-1703 απεβ. 6 ετών, Μαγδαληνή 1698-1712 απεβ. 4 ετών, Κάρολος-Φρειδερίκος 1702-1703 απεβ. 1 έτους, Εμμανουήλ 1709-1710 απεβ. 1 έτους, Κάρολος 1714-1715 απεβ. 1 έτους, Χριστιανός 1705, Σοφία 1712, Μαγδαληνή 1718 απεβ. 1 έτους, θνησιγενής γιος 1700, θνησιγενής γιος 1716, θνησιγενής κόρη 1703.

Πηγές
 August Beck: Friedrich II., Herzog von Sachsen-Gotha und Altenburg. In: Allgemeine Deutsche Biographie (ADB). Band 8, Duncker & Humblot, Leipzig 1878, S. 3–5.
 Christian Ferdinand Schulze, Leben des Herzogs von Sachsen-Gotha und Altenburg Friedrich II., Digitalisat

Οίκος των Βέττιν
Φρειδερίκος Γ΄ της Σαξονίας-Γκότα-Άλτενμπουργκ

Ο Φρειδερίκος Γ΄, γερμ. Friedrich III (14 Απριλίου 1699 - 10 Μαρτίου 1772) από τον Οίκο των Βέττιν ήταν δούκας της Σαξονίας-Γκότα-Άλτενμπουργκ (1732-1772).

Βιογραφία
Ήταν ο πρωτότοκος γιος του Φρειδερίκου Β΄ δούκα της Σαξονίας-Γκότα-Άλτενμπουργκ και της Μαγδαληνής-Αυγούστας, κόρης του Καρόλου πρίγκιπα του Άνχαλτ-Τσερμπστ.

Οικογένεια
Νυμφεύτηκε το 1729 την εξαδέλφη του Λουίζα-Δωροθέα των Βέττιν, κόρη του Ερνέστου-Λουδοβίκου Α΄ δούκα της Σαξονίας-Μάινινγκεν και είχε τέκνα:
 Φρειδερίκος-Λουδοβίκος 1735-1756, διάδοχος, απεβίωσε 21 ετών.
 Φρειδερίκη-Λουίζα 1741-1776.
 Ερνέστος Β΄ 1745-1804, δούκας της Σαξονίας-Γκότα-Άλτενμπουργκ.
 Αύγουστος 1747-1806, πρίγκιπας της Σαξονίας-Γκότα-Άλτενμπουργκ.
 Λουδοβίκος 1735, Σοφία 1746, θνησιγενής γιος 1735, θνησιγενείς δίδυμοι γιοί 1739.

Πηγές
 August Beck: Friedrich II., Herzog von Sachsen-Gotha und Altenburg. In: Allgemeine Deutsche Biographie (ADB). Band 8, Duncker & Humblot, Leipzig 1878, S. 3–5.
 Christian Ferdinand Schulze, Leben des Herzogs von Sachsen-Gotha und Altenburg Friedrich II., Digitaliat

Παραπομπές 

Οίκος των Βέττιν
Ερνέστος Β΄ της Σαξονίας-Γκότα-Άλτενμπουργκ

Ο Ερνέστος Β΄, γερμ. Ernst II (30 Ιανουαρίου 1745 - 20 Απριλίου 1804) από τον Οίκο των Βέττιν ήταν δούκας της Σαξονίας-Γκότα-Άλτενμπουργκ (1772-1804).

Βιογραφία
Ήταν ο πρωτότοκος γιος του Φρειδερίκου Γ΄ δούκα της Σαξονίας-Γκότα-Άλτενμπουργκ και της Λουίζας-Δωροθέας των Βέττιν, κόρης του Ερνέστου-Λουδοβίκου Α΄ δούκα της Σαξονίας-Μάινινγκεν.

Οικογένεια
Νυμφεύτηκε το 1769 την εξαδέλφη της μητέρας του, την Καρλόττα των Βέττιν, κόρη του Αντωνίου-Ούλριχ δούκα της Σαξονίας-Μάινινγκεν και είχε τέκνα:
 Αύγουστος 1772-1822, δούκας της Σαξονίας-Γκότα-Άλτενμπουργκ.
 Φρειδερίκος Δ΄ 1774-1825, δούκας της Σαξονίας-Γκότα-Άλτενμπουργκ.
 Ερνέστος 1770-1779 απεβ. 9 ετών, Λουδοβίκος 1777 απεβ. νήπιο.

Πηγές
 Lichtenberg, Georg Christoph (1992). Schriften und Briefe: Kommentar zu Band I und II (in German). Hanser Verlag. p. 432. ISBN 3-446-11971-X.

Παραπομπές 

Οίκος των Βέττιν
Αύγουστος της Σαξονίας-Γκότα-Άλτενμπουργκ (1772-1822)

Ο Αύγουστος, γερμ. August (23 Νοεμβρίου 1772 - 17 Μαΐου 1822) από τον Οίκο των Βέττιν ήταν δούκας της Σαξονίας-Γκότα-Άλτενμπουργκ (1804-22).

Βιογραφία
Ήταν ο πρωτότοκος γιος του Ερνέστου Β΄ δούκα της Σαξονίας-Γκότα-Άλτενμπουργκ και της Καρλόττας των Βέττιν, κόρης του Αντωνίου-Ούλριχ δούκα της Σαξονίας-Μάινινγκεν.

Οικογένεια
Νυμφεύτηκε πρώτα το 1797 με τη Λουίζα-Καρλόττα, κόρη του Φρειδερίκου-Φραγκίσκου Α΄ μεγάλου δούκα του Μεκλεμβούργου-Σβερίν και είχε τέκνα:
 Λουίζα 1800-1831, παντρεύτηκε τον Ερνέστο Α΄ των Βέττιν δούκα της Σαξονίας-Κόμπουργκ & Γκότα. Ο γιος τους:
 Αλβέρτος της Σαξονίας-Κόμπουργκ & Γκότα νυμφεύτηκε τη Βασίλισσα Βικτώρια του Ηνωμένου Βασιλείου.
 Βικτώρια του Ηνωμένου Βασιλείου (1840-1901).
 Σοφία της Ελλάδας 1870-1932.

Το 1801 απεβίωσε η Λουίζα-Καρλόττα. Το 1802 ο Αύγουστος έκανε δεύτερο γάμο με την Καρολίνα-Αμαλία, κόρη του Γουλιέλμου Α΄ εκλέκτορα της Έσσης. Δεν απέκτησαν απογόνους.

Πηγές
 August, Herzog von Sachsen-Gotha, Kyllenion Ein Jahr in Arkadien (1805; reprint Berlin 1985 with biographic info.)
 Warrack, John (1976). "Travels: 1811-1813". Carl Maria Von Weber. Cambridge University Press. p. 137. ISBN 0-521-29121-6. Retrieved February 3, 2015.
 Martin, Theodore (1875). "Appendix A". The Life of His Royal Highness the Prince Consort. London: Smith, Elder & Co. Retrieved February 3, 2015.

Παραπομπές 

Οίκος των Βέττιν
Ιωάννης Αύγουστος της Σαξονίας-Γκότα-Άλτενμπουργκ

Ο Ιωάννης-Αύγουστος, γερμ. Johann-August (17 Φεβρουαρίου 1704 - 8 Μαΐου 1767) από τον Οίκο των Βέττιν ήταν πρίγκιπας της Σαξονίας-Γκότα-Άλτενμπουργκ.

Βιογραφία
Ήταν ο τρίτος γιος του Φρειδερίκου Β΄ δούκα της Σαξονίας-Γκότα-Άλτενμπουργκ και της Μαγδαληνής-Αυγούστας, κόρης του Καρόλου πρίγκιπα του Άνχαλτ-Τσερμπστ.

Οικογένεια
Νυμφεύτηκε το 1752 τη Λουίζα, κόρη του Ερρίκου Α΄ κόμη του Ρόις φον Σλάιτς· η Λουίζα ήταν κληρονόμος της μητέρας της Γιουλιάνας-Δωροθέας, κόμισσας του Λίμπουργκ-Γκάιλντορφ. Είχε τέκνα:
 Αυγούστα-Λουίζα 1752-1805, παντρεύτηκε τον Φρειδερίκο-Κάρολο πρίγκιπα του Σβάρτσμπουρκ-Ρούντολστατ.
 Λουίζα 1756-1808, παντρεύτηκε τον Φρειδερίκο-Φραγκίσκο Α΄ μεγάλο δούκα του Μεκλεμβούργου-Σβερίν.

Τη Λουίζα διαδέχθηκαν από κοινού οι δύο κόρες της στην κομητεία του Λίμπουργκ-Γκάιλντορφ.

Πηγές
 August Beck: Johann August, Prinz von Sachsen-Gotha. In: Allgemeine Deutsche Biographie (ADB). vol. 14, Duncker & Humblot, Leipzig 1881, p. 376.
 Johann Samuel Ersch (Hrsg): Allgemeine Encyclopädie der Wissenschaften und Künste, 2. Sektion, Leipzig, 1842, p. 240 on line.

Οίκος των Βέττιν
Ιωάννης Αδόλφος της Σαξονίας-Γκότα-Άλτενμπουργκ

Ο Ιωάννης-Αδόλφος, γερμ. Johann-Adolf (18 Μαΐου 1721 - 29 Απριλίου 1799) από τον Οίκο των Βέττιν ήταν πρίγκιπας της Σαξονίας-Γκότα-Άλτενμπουργκ. Έγινε αντιστράτηγος της Σαξονίας.

Βιογραφία
Ήταν ο έβδομος γιος του Φρειδερίκου Β΄ δούκα της Σαξονίας-ΓΚότα-Άλτενμπουργκ και της Μαγδαληνής-Αυγούστας, κόρης του Καρόλου πρίγκιπα του Άνχαλτ-Τσερμπστ.

Οικογένεια
Νυμφεύτηκε τη Μαρία-Μαξιμιλιανή-Ελισάβετ Σάουερ· ο γάμος ήταν μοργανατικός και είχε τέκνα:
 Αδόλφος-Χριστιανός-Κάρολος 1761-1835.
 Ιωάννα-Αδολφίνα-Φρειδερίκη 1767-1804.

Βιβλιογραφία
 August Beck (1881), "Johann Adolf", Allgemeine Deutsche Biographie (ADB) (in German), 14, Leipzig: Duncker & Humblot, p. 376
 Johann Samuel Ersch: Allgemeine Encyclopädie der Wissenschaften und Künste, Zweite Sektion, 21. Teil, Leipzig, 1842, p. 240 (digital copy)
 Ranft, Michael: Die Politische Historie von Thüringen, Meißen und Sachsen, welche der sächsische Patriot aus den bewährtesten Nachrichten in XI Stücken der studirenden Jugend in möglichster Kürze aufrichtig erzehlet, Band 10, Leipzig : Holle, 1772, p. 181f. (digital copy)

Οίκος των Βέττιν
Αύγουστος της Σαξονίας-Γκότα-Άλτενμπουργκ (1747-1806)

Ο Αύγουστος. γερμ. August (14 Αυγούστου 1747 - 28 Σεπτεμβρίου 1806) από τον Οίκο των Βέττιν ήταν πρίγκιπας της Σαξονίας-Γκότα-Άλτενμπουργκ.

Βιογραφία
Ήταν ο δευτερότοκος γιος του Φρειδερίκου Γ΄ δούκα της Σαξονίας-Γκότα-Άλτενμπουργκ και της Λουίζας-Δωροθέας των Βέττιν, κόρης του Ερνέστου-Λουδοβίκου Α΄ δούκα της Σαξονίας-Μάινινγκεν.

Το 1806 απεβίωσε στο Γκότα σε ηλικία 59 ετών, άγαμος.

Πηγές
  Prince August of Saxe-Gotha-Altenburg In: Allgemeine Deutsche Biographie (ADB). Band 1, Duncker & Humblot, Leipzig 1875, S. 681.
 Götz Eckardt (Hrsg.): Das italienische Reisetagebuch des Prinzen August von Sachsen-Gotha-Altenburg, des Freundes von Herder, Wieland und Goethe. Stendal 1985

Οίκος των Βέττιν
Αλβέρτος Ε΄ της Σαξονίας-Κόμπουργκ

Ο Αλβέρτος Ε΄. γερμ. Albrecht V (24 Μαΐου 1648 - 6 Αυγούστου 1699) από τον Οίκο των Βέττιν ήταν δούκας της Σαξονίας-Κόμπουργκ (1675-1699).

Βιογραφία
Ήταν ο δευτερότοκος γιος του Ερνέστου Α΄, δούκα της Σαξονίας-Γκότα και της Ελισάβετ των Βέττιν, κόρης του Ιωάννη Φίλιππου, δούκα της Σαξονίας-Άλτενμπουργκ.

Οικογένεια
Νυμφεύτηκε το 1676 με τη Μαρία Ελισάβετ των Γουέλφων, κόρη του Αυγούστου Β΄, δούκα του Μπράουνσβαϊγκ-Λύνεμπουργκ-Βολφενμπύτελ και απέκτησαν ένα γιο, που απεβίωσε ενός έτους.

Πηγές
 August Beck, Albrecht, Herzog von Sachsen-Coburg. In: Allgemeine Deutsche Biographie (ADB). vol I. Duncker & Humblot, Leipzig 1875, p. 318.

Οίκος των Βέττιν
Σογιεμπικά του Καζάν

Η Σογιεμπικά (επίσης γράφεται Σογιενμπικά, Σουγιούμπικε, Κυριλλικά: Сөембикә) (1516 - μετά το 1554) ήταν μια ταταρική κυβερνήτρια και χανμπικά. Υπηρέτησε ως αντιβασιλέας του Καζάν κατά τη διάρκεια της κηδεμονίας του γιου της από το 1549 έως το 1551.

Ζωή
Ήταν η κόρη του ευγενή Νογκάι Γιοσίφ μπακ και η σύζυγος των χάνων του Καζάν Τσανγάλι (1533-35), Σαφαγκαράι (1536-49) και Σαχγαλί (μετά το 1553). Το 1549, έγινε αντιβασιλέας κατά τη διάρκεια της κηδεμονίας του γιου της, Ουταμεσγκαράι.  

Το 1551, μετά την πρώτη μερική κατάκτηση του Χανάτου του Καζάν από τον Ιβάν τον Τρομερό, μετακόμισε βίαια στη Μόσχα με τον γιο της και αργότερα παντρεύτηκε με τον Σαχγαλί , τον επιβλημένο από την Ρωσία χάνο των Τατάρων Κασίμ και Καζάν.

Θρύλος αυτοκτονίας
Είναι η εθνική ηρωίδα του Ταταρστάν. Το όνομά της συνδέεται πρώτα με τον Πύργο Σογιεμπικά, που ο Ιβάν ο Τρομερός ήθελε να την παντρευτεί και έτσι συμφώνησε ότι εάν της έχτιζε ένα πύργο με επτά βαθμίδες (μια για κάθε ημέρα της εβδομάδας) τότε θα τον παντρευόταν. Ο Ιβάν ο Τρομερός υποτίθεται ότι τελείωσε τον πύργο εντός της εβδομάδας, και όταν η Σογιεμπικά ανέβηκε στην κορυφή του πύργου και αφού κοίταξε στο πανέμορφο σπίτι της στο Καζάν, συγκλονίστηκε τόσο από τους ανθρώπους της που δεν μπορούσαν να το αντέξουν να παντρευτεί τον τσάρο και πήδηξε από τον πύργο.

Δείτε επίσης
 Κατάλογος των χάνων του Καζάν
 Σουγιούμπικε

Παραπομπές 

Τάταροι
Μιχαήλ Γαλανός

Ο Μιχαήλ Γαλανός (1868 - 1948) ήταν Έλληνας πολιτικός.

Βιογραφικά στοιχεία 

Γεννήθηκε στην Κάλυμνο και σπούδασε νομικά στο Πανεπιστήμιο Αθηνών. Υπήρξε ιδρυτικό μέλος του θρησκευτικού συλλόγου "Ανάπλασις", της ομώνυμης εφημερίδας του συλλόγου καθώς και μέλος της «Νομοπαρασκευαστικής Επιτροπείας προς αναθεώρησιν και σύνταξιν της εκκλησιαστικής νομοθεσίας». Διορίστηκε βασιλικός επίτροπος στην Ιερά Σύνοδο της Εκκλησίας της Ελλάδος αλλά η κυβέρνηση Γούναρη (1915) τον απάλλαξε των καθηκόντων του για να επανέλθει λίγο αργότερα από την κυβέρνηση Βενιζέλου. Τον Αύγουστο του 1917 αντικαταστάθηκε επειδή υπέγραψε το πρακτικό της Ιεράς Συνόδου για το ανάθεμα κατά του Ελευθερίου Βενιζέλου.

Στις εκλογικές αναμετρήσεις του Αυγούστου και του Νοεμβρίου του 1910 εξελέγη βουλευτής Αττικοβοιωτίας με το Κόμμα των Φιλελευθέρων. Κατά τον μεσοπόλεμο διαδραμάτισε σημαντικό παρασκηνιακό ρόλο στα εκκλησιαστικά ζήτημα της εποχής επιχειρώντας να συστήσει πολιτικό εκκλησιαστικό κόμμα.

Είχε συγγράψει πλήθος εκκλησιαστικών έργων. Κόρη του ήταν η συγγραφέας Ειρήνη Γαλανού.

Παραπομπές 

Βουλευτές Αττικοβοιωτίας
Έλληνες εκκλησιαστικοί συγγραφείς
Βερνάρδος Β΄ της Σαξονίας-Ιένας

Ο Βερνάρδος Β΄, γερμ. Bernard II (14 Οκτωβρίου 1638 - 3 Μαΐου 1678) από τον Οίκο των Βέττιν ήταν δούκας της Σαξονίας-Ιένας (1672-1678).

Βιογραφία
Ήταν ο τέταρτος γιος του Γουλιέλμου δούκα της Σαξονίας-Βαϊμάρης και της Ελεονώρας-Δωροθέας, κόρης του Ιωάννη-Γεωργίου Α΄ πρίγκιπα του Άνχαλτ-Ντεσσάου.

Οικογένεια
Νυμφεύτηκε το 1662 τη Μαρία-Καρλόττα, κόρη του Ερρίκου δούκα του Λα Τρεμουάλ και είχε τέκνα:
 Καρλόττα-Μαρία 1669-1703, παντρεύτηκε τον Γουλιέλμο-Ερνέστο των Βέττιν δούκα της Σαξονίας-Βαϊμάρης.
 Ιωάννης-Γουλιέλμος 1675-1690, δούκας της Σαξονίας-Ιένας.
 Γουλιέλμος 1664-1666 απεβ. 2 ετών, Βερνάρδος 1667-1668, θνησιγενής κόρη 1666.

Ζήτησε να διαζευχθεί τη Μαρία-Καρλόττα και έκανε σχέση με τη Μαρία-Ελισάβετ του Κόσποτ, κυρία της Αυλής. Είχε τέκνο:
 (νόθη) Αιμιλία-Ελεονόρα 1672-1709, παντρεύτηκε τον Όθωνα-Γουλιέλμο του Τύμπλινκ.

Τελικά δεν μπόρεσε να διαζευχθεί και επέστρεψε στην σύζυγό του.

Παραπομπές

Πηγές
 Spanheim, Ézéchiel (1973). Émile Bourgeois, ed. Relation de la Cour de France. le Temps retrouvé (in French). Paris: Mercure de France. pp. 121, 344–345.

Οίκος των Βέττιν
Βερνάρδος της Σαξονίας-Βαϊμάρης-Άιζεναχ (1792-1862)

Ο Βερνάρδος Α΄, γερμ. Bernhard (30 Μαΐου 1792 - 31 Ιουλίου 1862) από τον Οίκο των Βέττιν ήταν πρίγκιπας της Σαξονίας-Βαϊμάρης-Άιζεναχ. Έγινε συνταγματάρχης στις Κάτω Χώρες και διοικητής του στρατού των Ανατολικών Ινδιών των Κάτω Χωρών.

Βιογραφία
Ήταν ο δευτερότοκος γιος του Καρόλου-Αυγούστου δούκα της Σαξονίας-Βαϊμάρης-Άιζεναχ και της Λουίζας, κόρης του Λουδοβίκου Θ΄ λαντγκράβου της Έσσης-Ντάρμστατ.

Οικογένεια
Νυμφεύτηκε την Ίντα των Βέττιν, κόρη του Γεωργίου Α΄ δούκα της Σαξονίας-Μάινινγκεν και είχε τέκνα:
 Γουλιέλμος-Κάρολος 1819-1839, απεβίωσε 20 ετών.
 Εδουάρδος 1823-1902, πρίγκιπας της Σαξονίας-Βαϊμάρης, στρατάρχης της Βρετανίας.
 Χέρμανν Α΄ 1825-1901, πρίγκιπας της Σαξονίας-Βαϊμάρης-Άιζεναχ, στρατηγός της Βυρτεμβέργη.
 Φρειδερίκος-Γουσταύος-Κάρολος 1827-1892, πρίγκιπας της Σαξονίας-Βαϊμάρης-Άιζεναχ.
 Άννα-Αμαλία-Μαρία 1828-1864.
 Αμαλία 1830-1872, παντρεύτηκε τον Ερρίκο των Νασσάου πρίγκιπα των Κάτω Χωρών.
 Λουίζα-Βιλελμίνη-Αδελαΐδα 1817-1832 απεβ. 15 ετών, Αμαλία-Αυγούστα-Καικιλία 1822 απεβ. νήπιο.

Αναφορές σε Πηγές

Οίκος των Βέττιν
Χέρμανν της Σαξονίας-Βαϊμάρης-Άιζεναχ (1825-1901)

Ο Χέρμανν Α΄, γερμ. Hermann (4 Αυγούστου 1825 - 31 Αυγούστου 1901) από τον Οίκο των Βέττιν ήταν πρίγκιπας της Σαξονίας-Βαϊμάρης-Άιζεναχ. Έγινε στρατηγός της Βυρτεμβέργης.

Βιογραφία
Ήταν ο τρίτος γιος του Βερνάρδου πρίγκιπα της Σαξονίας-Βαϊμάρης-Άιζεναχ και της Ίντας των Βέττιν, κόρης του Γεωργίου Α΄ δούκα της Σαξονίας-Μάινινγκεν.

Οικογένεια
Νυμφεύτηκε το 1851 την Αυγούστα, κόρη του Γουλιέλμου Α΄ της Βυρτεμβέργης και είχε τέκνα:
 Παυλίνα 1852-1904, παντρεύτηκε τον Κάρολο-Αύγουστο διάδοχο της Σαξονίας-Βαϊμάρης-Άιζεναχ.
 Γουλιέλμος 1853-1924, πρίγκιπας της Σαξονίας-Βαϊμάρης-Άιζεναχ.
 Βερνάρδος 1855-1907, πρίγκιπας της Σαξονίας-Βαϊμάρης-Άιζεναχ.
 Αλέξανδρος 1857-1891, πρίγκιπας της Σαξονίας-Βαϊμάρης-Άιζεναχ.
 Ερνέστος 1859-1909, πρίγκιπας της Σαξονίας-Βαϊμάρης-Άιζεναχ.
 Όλγα 1869-1924, παντρεύτηκε τον Λεοπόλδο πρίγκιπα του Ίζενμπουρκ-Μπύντινγκεν.

Πηγές
 Staatshandbuch für das Großherzogtum Sachsen-Weimar-Eisenach, Weimar, 1864, p. 6 (Online)

Παραπομπές 

Οίκος των Βέττιν
Κάρολος του Χάυγκενντορφ

O Κάρολος, γερμ. Karl (25 Δεκεμβρίου 1806 - 17 Φεβρουαρίου 1895) από τον Οίκο των Βέττιν ήταν υποστράτηγος της Σαξονίας.

Οικογένεια
Ήταν νόθος γιος του Καρόλου-Αυγούστου μεγάλου δούκα της Σαξονίας-Βαϊμάρης-Άιζεναχ και της ερωμένης του Καρολίνας Γιάγκεμανν, ηθοποιού και τραγουδίστριας, κόρης του Χριστιανού-Ιωσήφ Γιάγκεμανν βιβλιοθηκονόμου και λογίου. Στην Καρολίνα και στους απογόνους της δόθηκε ο τίτλος του βαρόνου του Χάυγκενντορφ.

Οικογένεια
Νυμφεύτηκε πρώτα το 1831 τη Μέτα Άμπεγκ, η οποία απεβίωσε το 1835 κατά τη γέννηση του τρίτου γιου τους.

Το 1836 ο Κάρολος έκανε δεύτερο γάμο με την Τερέζα φον Βάτσντορφ. Έκαναν ένα γιο και τρεις κόρες και η Τερέζα απεβίωσε το 1841.

Το 1848 έκανε τρίτο γάμο με τη Ρόζα κυρία φον Κέννεριτς. Απέκτησαν έναν γιο.

Πηγές
 Franz Xaver von Wegele (1882), "Karl August (Großherzog von Sachsen-Weimar-Eisenach)", Allgemeine Deutsche Biographie (ADB) (in German), 15, Leipzig: Duncker & Humblot, pp. 338–355

Οίκος των Βέττιν